THAI ฟันธงปีนี้พลิกกำไร! ย้ำชัดไม่ขาย NOK แน่นอน
THAI ฟันธงปีนี้พลิกกำไร! เดินหน้าปรับกลยุทธ์หารายได้เพิ่ม รุกตลาดใหญ่ทั้งจีน อินเดีย และสหรัฐ ย้ำชัดไม่ขายหุ้น NOK แน่นอน หลังมองสายการบินโลว์คอสต์มีการเติบโตต่อเนื่อง
5 ส.ค. 2559

ผู้บริหาร บริษัทการบินไทย จำกัด (มหาชน) หรือ THAI เปิดเผยว่า บริษัทเชื่อมั่นผลประกอบการปีนี้จะมีกำไรตามแผนปฏิรูปองค์กรอย่างแน่นอน พลิกสถานการณ์จากปีก่อนขาดทุนสุทธิ 1.3 หมื่นล้านบาท โดยคาดผลประกอบการช่วงครึ่งปีหลังใกล้เคียงครึ่งปีแรก ขณะเดียวกันบริษัทจะเดินหน้าปรับกลยุทธ์หารายได้เพิ่ม โดยปลายปีนี้จะเริ่มใช้ระบบการจองตั๋วผ่านอินเตอร์เน็ตที่ได้ปรับปรุงระบบเสร็จสมบูรณ์ ซึ่งช่วยสนับสนุนยอดขายตั๋วโดยสารให้เพิ่มขึ้น และจะพยายามลดต้นทุนของหน่วยธุรกิจ 5 แห่ง
โดยบริษัทยังเตรียมวางแผนธุรกิจระยะ 10 ปี (ปี 60-69) มุ่งเน้นการรุกตลาดใหญ่ทั้งจีน อินเดีย และสหรัฐ หลังจากการปฏิรูปองค์กรในช่วง 2 ปีที่ผ่านมา (ปี 58-59) พร้อมย้ำไม่มีนโยบายขายหุ้น บริษัทสายการบินนกแอร์ จำกัด (มหาชน) หรือ NOK เพราะเป็นส่วนหนึ่งกลยุทธ์ธุรกิจ และมองแนวโน้มการเติบโตของสายการบินโลว์คอสต์ยังมีต่อเนื่อง